**תקנת אושא על לימוד תורה וחינוך הבנים**

באושא התקינו שאדם יתנהל עם בנו עד גיל 12 בנחת ובדיבורים רכים גם אם הבן מסרב ללמוד (בלשון הגמרא = מתגלגל עם בנו ). מכאן ואילך (מגיל 12 ומעלה) יורד עימו לחייו (= נוקט אמצעים חמורים כדי לגרום לבן שילמד כגון לרדותו ברצועה ולמנוע ממנו מזון).

מקשה הגמרה איני?! (= אין היא= כך הוא?!=האם יתכן שכך הדין ושאסור להכות את הילד לפני גיל 12?!) והרי רב אמר למורה רב שמואל בר שילת: ילד שהוא פחות מבן שש אל תקבל לכיתתך, (כי הוא עדיין לא בשל) אבל ילד שהוא בן שש קבל ו״ספי ליה כתורא״. הגמרה הבינה שרב מתיר להכות את הילד כמו שמכים שור מרדן. ואם כן, יש כאן סתירה.

הגמרה מיישבת את הסתירה בשתי תשובות:

א. רב לא אמר שמותר להכות את הילד לפני גיל 12. הוא אמר שמגיל שש ״ספי ליה כתורא״ כלומר צריך להעמיס על הילד הרבה חומר לימודי כמו שמאכילים שור כמויות גדולות כי הילד סקרן ויכולותיו הלימודיות גדולות בגיל זה אך **אין להכותו** עד גיל 12.

ב. ״ואיבעית אימא״ (=ואם תרצה אמור, מונח זה מופיע בדרך כלל לפני תשובה נוספת שהגמרא מביאה לשאלה או לסתירה).

״לא קשיא״ (=לא קשה. מונח המופיע לפני התשובה או התירוץ).

יש הבדל בין לימוד מקרא שהוא פשוט וקל יחסית, לבין לימוד משנה שהוא קשה יותר. לימוד מקרא אפשר לדרוש מילד בן שש ואפילו לכפות אותו בכוח כמו שאמר רב לרב שמואל בר שילת. אבל לימוד משנה הוא קשה ואותו אפשר לכפות רק בגיל 12, כתקנת אושא.

בהקשר ליישוב זה מביאה הסוגיה את דברי אביי שאמר בשם אמו המאמצת:

ילד בן 6- מתאים ללימוד מקרא.

ילד בן 10- מתאים ללימוד משנה.

ילד בן 13- מתאים לתענית מעת לעת (=יממה).

ותינוקת (=ילדה) בת 12- מתאימה לצום מעת לעת (=יממה).  ילדה אינה חייבת בלימוד תורה ולכן היא לא חלשה כל כך כמו הבן, שחייב בלימוד תורה, ומסוגלת לצום צום מלא בגיל 12.

**הכנסת ילד לבית הספר לפני גיל שש**

אמר רב קטינא: כל אב המכניס את בנו לבית הספר לפני גיל 6 - רץ אחריו ואינו מגיעו, כלומר, האב צריך לדאוג לשלומו כי הילד נחלש בגלל הלימוד.

איכא דאמרי (= יש שאומרים, מונח שמשמעותו הבאת גירסא נוספת של דברים שנאמרו קודם לכן): חבריו של הילד רצים אחריו ואין מגיעין אליו מכיוון שהוא הקדים ללמוד ולכן יצליח הרבה יותר מהם בלימודו.

ישנן שתי דרכים להסבר היחס בין שתי הגרסאות שנאמרו בדברי רב קטינא:

א. תרוייהו איתנהו (שני הדברים ישנם בו, בילד) הוא יהיה **גם חלוש וגם מלומד**.

ב. איבעית אימא (=אם תרצה אמור, תירוץ שני): ילד כחוש וחלש שמכניסים אותו לבית ספר לפני גיל 6 נחלש מאוד ועליו נאמר ״רץ אחריו ואינו מגיעו״ אבל ילד בריא אפשר להכניס ללימוד בגיל צעיר יותר והוא יצליח מאוד בלימודו ועליו נאמר ״חבריו רצים אחריו ואין מגיעין אותו״.

תומצת עבור התלמידים ע"י ד"ר אברהם שיף

תודה לליעד זעפרני תשע"ה